Dekonstruktivisme

duimnael|Die konsertsaal met golwende opskrif teen sononder
duimnael|'n Lugfoto onthul die stabiele kerngebou agter die fasade
Dekonstruktivisme is 'n stroming binne die postmoderne argitektuur wat sy verskyning in die 1980's gemaak het. Sy naam is ontleen aan "dekonstruksie", die Franse filosoof Jacques Derrida se semiotiese ontleedmetode en kritiese benadering van die verhouding tussen teks en betekenis. www.literaryterminology.com - L•T•T Literêre Terme en Teorieë: Dekonstruksie. Besoek op 2 Mei 2017 

Hoofkenmerke van dekonstruktivistiese boukuns, wat analogiese verbande met vroeë 20ste eeuse Russiese konstruktivisme toon, is die opsetlike fragmentering van die bouvorm, die gebrek aan harmonie, kontinuïteit of simmetrie en die vrye omgang met argitektoniese elemente en strukture. Tradisionele geordende strukture ten opsigte van fasades en ruimtes word, net soos die vaste orde van "bo" en "onder", verwerp ten gunste van nuwe outonome vorme vir alle elemente van 'n gebou wat eerder aan industriële ontwerp- en beeldhoukuns ontleen is.Designlexikon International: Dekonstruktivismus. Besoek op 3 Mei 2017 Die volmaakte dekonstruktivistiese gebou kan dus 'n konglomeraat van heterogene vorme wees en by die eerste blik instabiliteit suggereer asof dit op die drumpel van ineenstorting sou wees.

Argitekte en ateljees, wie se werk dikwels met dekonstruktivisme verbind word (al sal sommige van hulle dié kategorisering van hul ontwerpe verwerp), sluit Peter Eisenman, Frank Gehry, Zaha Hadid, Rem Koolhaas, Daniel Libeskind, Bernard Tschumi en Coop Himmelb(l)au in. Hulle was met hul ontwerpe almal verteenwoordig in die uitstalling Deconstructivist Architecture wat in 1988 deur die New Yorkse Museum of Modern Art (MoMA) gehou en deur Philip Johnson en Mark Wigley saamgestel is.Aurelia & Balthazar Taschen: Moderne Architektur A–Z. Köln: Taschen Bibliotheca Universalis 2016, bl. 148www.archdaily.com, 29 Maart 2017: AD Classics: 1988 Deconstructivist Exhibition at New York's Museum of Modern Art (MoMA). Besoek op 2 Mei 2017 Die uitstalling sou die naamgewer vir die nuwe stylrigting word.

 Verwysings 

Kategorie:Argitektuur
Kategorie:Kunsbewegings